

**Συγχαρητήρια ΚΟΑ σε Χριστοφίδη και ΚΙΟ**

**για το Παγκόσμιο Πρωτάθλημα Ιστιοσανίδας**

Ολοκληρώθηκε με επιτυχία το Παγκόσμιο Πρωτάθλημα Ιστιοσανίδας ΟΠΑΠ TECHNO 293, το οποίο διεξήχθη στην Λεμεσό 1-5 Νοεμβρίου με τη συμμετοχή 230 ιστιοπλόων από 21 χώρες.

Ο Ιάκωβος Χριστοφίδης έφτασε κοντά στο βάθρο, αφού τερμάτισε στην 4η θέση στο ηλικιακό γκρουπ U19 (δέκατος στο σύνολο) στην κατηγορία TPLUS Men, χάνοντας στις λεπτομέρειες το μετάλλιο. Ο Κυπριακός Οργανισμός Αθλητισμού συγχαίρει τον Κύπριο ιστιοπλόο για την επιτυχία του, καθώς επίσης και τους υπόλοιπους αθλητές μας και τους προπονητές τους για την προσπάθειά τους.

Ο Οργανισμός στήριξε την σπουδαία αυτή διοργάνωση, που πέρα από τα αγωνιστικά οφέλη δίνει οξυγόνο και στον αθλητικό τουρισμό του νησιού μας. Ο Πρόεδρος του Κυπριακού Οργανισμού Ανδρέας Μιχαηλίδης και το μέλος του ΔΣ ΚΟΑ Ανδρόνικος Ανδρονίκου παρευρέθηκαν στην τελετή έναρξης και στο επίσημο δείπνο της διοργάνωσης.

Ο ΚΟΑ συγχαίρει την Κυπριακή Ιστιοπλοϊκή Ομοσπονδία για την επιτυχημένη διοργάνωση του Παγκοσμίου Πρωταθλήματος Ιστιοσανίδας.